## Rješenje kojim se Danielu Vargi oduzima odobrenje za rad brokera

### NN 81/2009 (10.7.2009.), Rješenje kojim se Danielu Vargi oduzima odobrenje za rad brokera

81 10.07.2009 Rješenje kojim se Danielu Vargi oduzima odobrenje za rad brokera

HRVATSKA AGENCIJA ZA NADZOR FINANCIJSKIH USLUGA

1965

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 27. stavak 1. točka 4. Zakona o tržištu kapitala (»Narodne novine« broj 88/08 i 146/08), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Danielu Vargi iz Lučkog, Rožmanka 5a, za rad brokera, na sjednici održanoj 18. lipnja 2009. godine donijela je

RJEŠENJE

1. Danielu Vargi iz Lučkog, Rožmanka 5a, oduzima se odobrenje za rad brokera.

2. Ovo rješenje upisuje se u Registar brokera, koji vodi Hrvatska agencija za nadzor financijskih usluga, pod rednim brojem 270.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, 2. lipnja 2009. godine, sukladno odredbi članka 123. Zakona o općem upravnom postupku (»Narodne novine« broj 53/91 i 103/96) i članka 541. Zakona o tržištu kapitala (»Narodne novine« br. 88/08 i 146/08, dalje u tekstu: Zakon), upravni postupak nadzora u predmetu oduzimanja odobrenja Danielu Vargi iz Lučkog, Rožmanka 5a, za rad brokera.

Nakon izvršenog uvida u predmete Agencije klasa: UP/I-451-04/07-07/41 i klasa: 451-04/09-17/51 utvrđeno je sljedeće:

Rješenjem Agencije, klasa: UP/I-451-04/07-07/41, urbroj: 326-111/07-5, od 1. ožujka 2007. godine, Danielu Vargi iz Lučkog, Rožmanka 5a, zaposleniku investicijskog društva Podravska banka d.d. Koprivnica (dalje u tekstu: Banka), izdana je na neodređeno vrijeme dozvola za obavljanje poslova brokera.

Dana 21. svibnja 2009. godine, u predmetu Agencije klasa: 451-04/09-17/51, zaprimljena je obavijest Banke iz koje je vidljivo da je Daniel Varga raspoređen na poslove koji nisu poslovi brokera, u Sektoru riznice Banke. Dana 2. lipnja 2009. godine, obavijest o neobavljanju poslova brokera u Banci, dostavio je i Daniel Varga.

Sukladno odredbi članka 24. stavak 1. Zakona, broker je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1. i 2. Zakona.

Odredbom članka 27. stavak 1. točka 4. Zakona propisano je da će Agencija brokeru oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu odredi Agencija, ne ispuni te uvjete.

Budući da je iz zaprimljenih obavijesti vidljivo da Daniel Varga više ne obavlja poslove brokera u Banci, pa više ne ispunjava uvjete iz članka 24. stavak 1. Zakona.

Slijedom izloženog, s obzirom da Daniel Varga više ne ispunjava uvjete na temelju kojih mu je izdano odobrenje za rad, valjalo je, sukladno odredbi članka 27. stavak 1. točka 4. Zakona, riješiti kao u izrjeci ovog rješenja, dakle oduzeti mu odobrenje za rad brokera i provesti upis oduzimanja odobrenja u Registru brokera koji vodi Agencija, s danom upisa 18. lipnja 2009. godine, pod rednim brojem 270.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-07/23

Urbroj: 326-111/09-2

Zagreb, 18. lipnja 2009.

Zamjenik predsjednika Uprave
Ivan Vrljić, v. r.

Rješenje, NN 81/2009-1965